《奉寄太师成国朱公二十八韵》
明代·王稚登

先帝垂衣久，元公翼戴长。
宵庐明月殿，晓卫白云房。
赐马行长乐，看花宿未央。
常陪五畤祀，独奉万年觞。
出入钩陈侧，驰驱太乙傍。
几株温室树，廿载御炉香。
不离芙蓉苑，频经蕙草芳。
列管分虎旅，对陛和龙章。
剑履还家涩，头须下直苍。
佩图朝少主，读策感今皇。
旧抱弓如月，重添戟是霜。
首先迎玉辂，身自扫明堂。
金匮山河誓，丹霄日月光。
太师姜吕望，尚父郭汾阳。
爵已无前列，班惟有末行。
岂徒居紫闼，兼以业青箱。
虞令称书监，穰侯号智囊。
十经归甲乙，百氏属低昂。
仆本蓬蒿士，萧然薜荔裳。
上书三寸舌，丁第九回肠。
鹦鹉为时忌，蛟龙且自藏。
人嗔杜甫傲，公许祢衡狂。
惜别歌杨柳，临歧赠鹔鞿。
星辰从此隔，云汉永相望。
鱼腹何迢递，鸿飞亦渺茫。
渡淮寻漂母，入楚问韩王。
裘重苏秦辱，金空陆贾装。
不知麟阁上，可更忆沧浪。